KIRJALLINEN KYSYMYS E-2066/99 esittäjä(t): Umberto Bossi (TDI) komissiolle. Juuston yksityiseen varastointiin tarkoitettu tuki, josta säädetään asetuksessa 2659/94/EY.



Virallinen lehti nro 225 E , 08/08/2000 s. 0046 - 0048



KIRJALLINEN KYSYMYS E-2066/99 esittäjä(t): Umberto Bossi (TDI) komissiolle (12. marraskuuta 1999) Aihe: Juuston yksityiseen varastointiin tarkoitettu tuki, josta säädetään asetuksessa 2659/94/EY Jo muutamien vuosien ajan Italian maatalousministeriö ja sen alaiset viranomaiset ovat näyttäneet haluavan syrjiä osaa suojatun alkuperänimityksen omaavan Grana Padano -juuston tuottajista viemällä heiltä mahdollisuuden saada suoraan tukea, joka on tarkoitettu juuston yksityiseen varastointiin ja josta säädetään asetuksessa 2659/94/EY(1). Tämä aiheuttaa juustonvalmistajille suurta taloudellista vahinkoa ja rajoittaa heidän kilpailumahdollisuuksiaan tuotteen markkinoinnissa. Vielä yhteisön ja Italian uusien, suojattuja alkuperänimityksiä ja suojattuja maantieteellisiä merkintöjä koskevien säännösten voimaantulon jälkeenkin juustojen laatua valvovat viranomaiset ovat lainvastaisesti todistaneet juustojen olevan laadultaan virheettömiä, aitoja ja myyntikelpoisia. Tämä on tapahtunut maksua vastaan, ilman siihen vaadittavaa pätevyyttä ja itse asiassa myös ilman, että asiantuntijat olisivat tutkineet ja merkinneet varastoidut juustot. Tämä on jatkunut myös Italian maatalousministeriön myönnettyä saman oikeuden yksityisille laadunvalvontalaitoksille ja sitä ennen petoksia ja väärentämistä valvoville viranomaisille. Siksi kysyisinkin komissiolta, 1. onko se tietoinen edellä esitetystä, 2. voivatko yksityiset tai yhtyneet tuottajat saada suoraan tukea, josta säädetään asetuksessa 2659/94/EY, 3. eikö julkisten laadunvalvontaviranomaisten pitämistä yksityisiä laadunvalvontalaitoksia parempana voida pitää näiden laitosten itsenäisyyden ja kilpailumahdollisuuksien loukkauksena, 4. ovatko julkiset laadunvalvontaviranomaiset sillä tapaa riippumattomia kuin vaaditaan niiltä, jotka valvovat suojattujen alkuperänimitysten ja suojattujen maantieteellisten merkintöjen käyttöä, 5. eikö olisi hyvä puuttua Italian hallituksen tekemiin ilmeisiin rikkomuksiin, jotka ovat tapahtuneet asetuksia 2081/92/EY(2) ja 2659/94/EY sovellettaessa. (1) EYVL L 284, 1.11.1994, s. 26. (2) EYVL L 208, 24.7.1992, s. 1. Franz Fischlerin komission puolesta antama vastaus (8. joulukuuta 1999) Komissio ei voi tehdä yksityiskohtaista ja lopullista arviointia parlamentin edustajan esittämistä väitteistä, koska asiaan liittyvät konkreettiset ja tarkat tiedot puuttuvat. Komissio haluaa kuitenkin selvittää asiaa siltä kannalta, miten parlamentin jäsenen mainitsema maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annettu neuvoston asetus (ETY) N:o 2081/92 ja Grana Padano-, Parmiggiano Reggiano- ja Provolone-juuston yksityiselle varastoinnille annettavan tuen myöntämistä koskevista yksityiskohtaisista säännöistä 31 päivänä lokakuuta 1994 annettu komission asetus (EY) N:o 2659/94 korreloivat keskenään suojatun alkuperänimityksen omaavan Grana Padano -juuston osalta. Asetuksen (ETY) N:o 2081/92 10 artiklan mukaan valvonta voi rakenteeltaan koostua yhdestä tai useammasta nimetystä valvontaviranomaisesta ja/tai jäsenvaltion tähän tarkoitukseen hyväksymästä yksityisestä laitoksesta. Nimettyjen valvontaviranomaisten on annettava riittävät takeet puolueettomuudesta ja riippumattomuudesta ja niillä on oltava käytettävissä asianmukaiset henkilöstövoimavarat ja tekniset keinot. Erityisesti yksityisen laitoksen on 1. tammikuuta 1998 alkaen täytettävä standardissa EN 45011 määritellyt edellytykset. Edellä mainitun standardin täyttäminen ei kuitenkaan automaattisesti anna yksityiselle ryhmittymälle oikeutta sertifioida suojatun alkuperänimityksen omaavan Grana Padano -juuston tuotantoa. Kansalliset viranomaiset voivat edellä mainitun 10 artiklan sanamuodon mukaan käyttää harkintavaltaa nimetessään kullekin suojatulle nimitykselle valvontarakenteita. Komissio ei sen vuoksi voi kehottaa Italian viranomaisia hyväksymään kaikkia yksityisiä ryhmittymiä, jotka täyttävät standardin EN 45011 edellytykset, koska tällaisen standardin noudattamisesta ei sinänsä johdu mitään oikeuksia. Italian viranomaiset ovat nimenneet yksityisen CSQA-laitoksen (Certificazione qualità agroalimentare) valvomaan mainitun juuston tuotantoa. On ilmeistä, että juustolla, joka ei ole CSQA:n valvoma, ei voi olla Grana Padano -nimitystä eikä sille sen vuoksi voida myöntää tukea, josta säädetään edellä mainitussa asetuksessa (EY) N:o 2659/94. Asetuksen (EY) N:o 2659/94 mukaisesti tukea, joka on tarkoitettu Grana Padano -juuston yksityiseen varastointiin, voidaan myöntää sellaiselle luonnolliselle henkilölle tai oikeushenkilölle, joka pystyy osoittamaan olevansa yksityisesti varastoitujen juustojen omistaja ja noudattavansa mainitun asetuksen säännöksiä sekä erityisesti niitä sitoumuksia, joista säädetään asetuksen 3 artiklan d kohdassa. Jos parlamentin jäsen on sitä mieltä, että edellä mainittuja edellytyksiä ei ole täytetty, komissio pyytää parlamentin jäsentä toimittamaan konkreettiset, juridisesti riittävät todisteet tällaisen väitteen tueksi, jotta se voi tarvittaessa ryhtyä aiheellisiin toimiin sille toissijaisuusperiaatteen nojalla kuuluvan toimivallan mukaisesti.